b'\n_START_ARTICLE_\nMykolas Vielhorskis\n_START_SECTION_\nBiografija\n_START_PARAGRAPH_\nLenkijos bajor\xc5\xb3 Vielhorski\xc5\xb3 gimin\xc4\x97s atstovas, herbo \xe2\x80\x9eKierdeja\xe2\x80\x9c savininkas. Braclavo seni\xc5\xabno Felikso Ignoto Vielhorskio ir Liudviko Zamoiskos s\xc5\xabnus. Vielhorskiai, kil\xc4\x99 i\xc5\xa1 Voluin\xc4\x97s, buvo giminyste ir vedybomis susij\xc4\x99 su galingomis lenk\xc5\xb3-lietuvi\xc5\xb3 gimin\xc4\x97mis, tame tarpe su Zamoiskiais, Potockiais, Jablonovskiais ir Mni\xc5\xa1ekais. Anksti liko na\xc5\xa1laitis, paveld\xc4\x97jo kelet\xc4\x85 dvaro \xc5\xbeemi\xc5\xb3 su centru Horochivo miestelyje. I\xc5\xa1silavinim\xc4\x85 gavo Lvovo teatinceve. Po to keliavo po Europ\xc4\x85, kur aplank\xc4\x97 Pranc\xc5\xabzij\xc4\x85 ir Vokietij\xc4\x85. Ilg\xc4\x85 laik\xc4\x85 buvo Dresdene, kur band\xc4\x97 priart\xc4\x97ti prie karaliaus r\xc5\xabm\xc5\xb3._NEWLINE_B\xc5\xabdamas Lenkijos karaliaus ir Saksonijos kurfiursto Augusto III r\xc5\xabmuose Mykolas Vielhorskis patrauk\xc4\x97 \xc4\xaf savo pus\xc4\x99 jo pirmaj\xc4\xaf ministr\xc4\x85 Henrik\xc4\x85 von Briul\xc4\xaf, kuriam padedant prasid\xc4\x97jo jo karjeros augimas. Vadovaijant Briuliui Mykolas Vielhorskis dalyvavo seimuose ir diplomatin\xc4\x97se misijose. Kaip apdovanojim\xc4\x85 u\xc5\xbe savo veikl\xc4\x85 nuo karaliaus gavo valdyti Kameneco ir Sedlco seni\xc5\xabnijas. 1758 metais gavo Kar\xc5\xabnos did\xc5\xbeiojo stovyklininko pareigyb\xc4\x99, o 1763 metais tapo Lietuvos did\xc5\xbeiuoju prievaizu. _NEWLINE_Po Lenkijos karaliaus Augusto III mirties Mykolas Vielhorskis per\xc4\x97jo \xc4\xaf naujojo karaliaus Stanislovo Augusto Poniatovskio opozicij\xc4\x85. 1766 mettais buvo i\xc5\xa1rinktas pasiuntiniu nuo Voluin\xc4\x97s vaivadijos \xc4\xaf \xc4\x8caplico seim\xc4\x85, kur pasisak\xc4\x97 u\xc5\xbe \xe2\x80\x9eliberum veto\xe2\x80\x9c teisi\xc5\xb3 gynyb\xc4\x85. 1767 metais tapo vienu i\xc5\xa1 Radomo konfederacijos \xc4\xafk\xc5\xabr\xc4\x97j\xc5\xb3 ir kreip\xc4\x97si \xc4\xaf Rusijos imperator\xc4\x99 Jekaterin\xc4\x85 su pra\xc5\xa1ymu d\xc4\x97l apsaugos. _NEWLINE_1768 metais Mykolas Vielhorskis \xc4\xafstojo \xc4\xaf Baro konfederat\xc5\xb3 eiles. 1770 met\xc5\xb3 saus\xc4\xaf kaip Baro konfederat\xc5\xb3 oficialus pasiuntinys buvo i\xc5\xa1si\xc5\xb3stas \xc4\xaf Pranc\xc5\xabzijos r\xc5\xabmus Versalyje. _NEWLINE_1776 metais, po karaliaus Stanislovo Poniatovskio amnestijos paskelbimo Baro konfederacijos dalyviams, Mykolas Vielhorskis gr\xc4\xaf\xc5\xbeo \xc4\xaf t\xc4\x97vyn\xc4\x99. Karalius sugeb\xc4\x97jo i\xc5\xa1saugoti Vielhorskio dvaro \xc5\xbeemes nuo konfiskacijos. Siekiant padengti savo skolas jis buvo priverstas parduoti dal\xc4\xaf dvaro \xc5\xbeemi\xc5\xb3 kartu su Horochivu karaliaus giminai\xc4\x8diui, princui Stanislovui Poniatovskiui. Mykolas Vielhorskis liko i\xc5\xa1tikimas Austrijos r\xc5\xabmams (dalis jo vald\xc5\xb3 po ATR padalijimo per\xc4\x97jo Austrijai). 1787 metais Vokietijos imperatorius Josifas II suteik\xc4\x97 jam grafo titul\xc4\x85 ir Galicijos ir Lodomerijos did\xc5\xbeiojo arklininko laipsn\xc4\xaf. Pasmerk\xc4\x97 1791 met\xc5\xb3 gegu\xc5\xbe\xc4\x97s 3 d. konstitucij\xc4\x85 ir simpatizavo Targovicos konfederacijai. _NEWLINE_Lenkijos Baltojo erelio (1758) ir \xc5\xa0vento Stanislovo, taip pat Bavarijos \xc5\xa0vento Huberto ordin\xc5\xb3 kavalierius.'